JOSE Mourinho atendeka ManU yeefukuludde ku muzannyi we Alexis Sanchez, n'ategeeza nga bw'agenda okumuwa obuvunaanyizibwa obulala, ManU edde ku ntikko.
Wiiki ebbiri eziyise, Mourinho ne Sanchez babadde tebakwatagana era Mourinho n'ategeeza nga bw'ajja okukuba Sanchez akatebe wonna we kinaaba kyetaagisiza.
Nga ManU ezannya West Ham, Sanchez ne ku bbenci teyaliiko wabula ku mupiira gwa Newcastle, yamussa ku bbenci n'ayingizibwa mu ddakiika ya 67 kyokka ye yateeba ggoolo eyawa ManU obuwanguzi nga bava emabega wa Newcastle okuwangula ne ggoolo 3-2. Wadde nga Sanchez atera kuzannya ku wingi awasemba, wano yamuteekamu ng'omuteebi owookubiri era ggoolo n'agiteeba.
Mourinho agamba nti ate kati agenda kumuwa n'ennamba mwe yeegazanyiza obulungi, asobole okugasa bulungi ManU. Mourinho agamba nti waakumuteeka mu kifo eky'owakati olwo Romelu Lukaku yeegazaanye oba sinnakindi, olumu nga Lukaku amutuuza olwo Sanchez n'azannya ng'omuteebi omujjuvu.
Wano Mourinho alinga alidde ebigambo bye kuba yasooka n'ategeeza nga Sanchez bw'agaanyi okummuka era waakumukubanga bbenci kyokka bwe yateebye ggoolo ku gwa Newcastle, n'alaba ng'alina okumuwa ennamba, ManU bw'eba yaakudda engulu.
lug_Latn lug_Latn lug_Latn lug_Latn lug_Latn